Man dood, 2 beseer ná motor ‘om boom vou’Foto: ER24 ŉ Man is dood en twee ander mense beseer toe ŉ motor Maandagmiddag teen ŉ boom in Mondeor in die suide van Johannesburg gebots het. Russel Meiring, woordvoerder van ER24, het gesê paramedici is omstreeks 14:00 na die toneel ontbied. “Daar word vermoed dat die bestuurder van die motor beheer oor die voertuig verloor het en van die pad af geswenk het. Hy het ŉ voetganger getref voordat die motor teen die boom gebots het,” het Meiring gesê. “ŉ Ligte voertuig is aangetref waar dit byna heeltemal om ŉ boom gevou was. ŉ Man (die voetganger) het ŉ ent weg van die wrak gelê, terwyl twee ander mans in die voertuig vasgekeer was,” het hy gesê. Hy het gesê albei mans in die motor, vermoedelik in hul 20’s, was in ŉ kritieke toestand. “Nadat die mans uit die voertuig gehaal is, het paramedici onverpoosd gewerk om hulle te stabiliseer. Een van die mans het op die toneel aan sy beserings beswyk.” Volgens Meiring het die man wat buite motor gelê het matige beserings opgedoen. Albei beseerdes is na ŉ nabygeleë hospitaal gehaas. Die ongeluk word deur die polisie ondersoek.